Főoldal / Bőrbetegségek / Cikkek / Anyajegy vagy bőrrák? Az anyajegyekről
Az emberi bőr három rétegből áll. A felszíntől legtávolabb a bőralja (subcutis) réteg helyezkedik el, melyet zsírszövet alkot. A középső réteg az irharéteg, mely egy 60 kg súlyú felnőtt esetében 3- 4 kg tömegű lehet. A felszín felé, legkívül található a hámréteg (epidermis), mely zömében kétféle sejttípust tartalmaz: 90 százalék a szarutermelő sejtek (keratinocyták) aránya, a maradék 10 százalék nagy részét a melanocyták alkotják. Ezen utóbbiak termelik a melanin nevű, sötét színű festékanyagot, melynek kiemelkedő szerepe van a fényvédelemben, mivel kémiai természetének köszönhetően kiszűri a bőrt érő, rákkeltő hatású UV sugarak nagy részét. Bőrünk nyári barnulása védekező reakció: mikor megnő a napsütéses órák száma, bőrünk ezt érzékeli, és a melanocyták elkezdik a festékanyagukat termelni, ami megvédi a bőrt a káros UV sugárzástól.
Az anyajegyek jelentősége abban rejlik, hogy hétköznapi ember számára, orvosi vizsgálat nélkül nem különíthetők el sem az ún. atípusos anyajegyektől, amelyekből gyakran fejlődik ki bőrrák, sem magától a bőrráktól (melanoma malignum).
Kialakulásukban elsősorban a bőrt ért UV sugárzás (napfény, szolárium) mennyiségének van szerepe. Minél több UV sugárzás éri a bőrt, annál gyakoribb az anyajegyek megjelenése. Serdülőkorban és terhesség idején gyakrabban keletkeznek újak, a már meglévők mérete nőhet, színük sötétebbé válhat.
5/1 WEBBeteg Melanoma szűrővizsgálat alkalmazás
5/2 A melanoma és tünetei, kezelése
5/3 Melanoma a szemen - Tünetek és kezelés
5/4 Az agresszív melanoma - Tünetek és okok
5/5 Anyajegy vagy bőrrák? Az anyajegyekről
Egyes hormonális eltérések is anyajegyek fokozott megjelenésére, a bőrszín sötétebbé válására hajlamosítanak.
Az atípusos anyajegyek megjelenése öröklődik. Azon családokban, ahol már előfordult a jelenség, nagyobb a megbetegedés valószínűsége.
A melanoma malignum eseteinek több mint fele, előzetesen meglévő anyajegyekből indul ki. Ez alapján elmondhatjuk, hogy előfordulása gyakoribb olyan személyeken, akiknek testén nagyszámú anyajegy található.
A közönséges anyajegy gyermekkorban és fiatal felnőttkorban jelenik meg, az atípusos forma és a melanoma előfordulási gyakorisága az életkor előrehaladtával nő. Egy beteg esetében a felismerés pillanatában leginkább egy melanomás terület fedezhető fel, közönséges anyajegyből egy személyen általában 10-20 darab, míg atípusos anyajegyek esetében nem ritkán száznál is több elváltozás található.
A közönséges anyajegyekkel hétköznapi esetben teendő nincsen, kozmetikai szempontok indokolhatják eltávolításukat. Az atípusos anyajegyek esetében ellenben már kiemelkedően fontos, hogy a betegek rendszeresen önvizsgálatot tartsanak és bőrgyógyászati ellenőrzésen vegyenek részt, s ha bármilyen változást tapasztalnak, azonnal orvoshoz forduljanak. A rákos elfajulásra gyanús eseteket ki kell metszeni.
A melanoma kezelése komplex onkológiai szemléletet igényel: a sebészi eltávolítás után a különböző betegek esetében sugár- illetve kemoterápiára, az esetleges áttétek kezelésére van szükség.
A megelőzés legfontosabb pillére a rendszeres önvizsgálat, bőrgyógyászati ellenőrzés. Ha bőrünkön bármely anyajegyünk külsejében változás áll be, azonnal orvoshoz kell fordulnunk! Ezek a figyelmeztető jelek a következők: megváltozik az anyajegy mérete (hirtelen növekedésnek indul), határa elmosódik, felszíne karfiolszerűvé válik, alakja szabálytalan lesz, megváltozik a színe, begyullad, kifekélyesedik, vérezni vagy viszketni kezd, fájdalmassá válik.
A családi halmozódást mutató esetekben a családtagok rendszeresen ellenőriztessék bőrüket bőrgyógyásszal!
Egyéb esetekben kerüljük a direkt napfényen való tartózkodást 11 és 15 óra között, használjunk rendszeresen fényvédővel ellátott kozmetikai termékeket és óvakodjunk a mértéktelen szoláriumozástól!
Legutóbb frissült: 2018.04.17 05:21
Címkék: Bőrrák, Melanoma, Anyajegy,